ΓΡΑΠΤΗ ΕΡΩΤΗΣΗ E-0195/99

υποβολή: Christof Tannert (PSE) προς την Επιτροπή

(11 Φεβρουαρίου 1999)

Θέμα: Προγράμματα της ΕΕ στην Ναμίμπια

Μπορεί να με πληροφορήσει η Επιτροπή πότε, με ποια χρηματοδοτική δαπάνη, ποιου ύψους, σε ποια περιοχή και με ποιους εταίρους εκτελέστηκαν ή εκτελούνται στη Ναμίμπια τα προγράμματα

α) "Animal Disease Control Programme" και

β) "Livestock-Marketing-Project" που ενισχύεται από την Ευρωπαϊκή Επιτροπή;

Απάντηση του κ. Pinheiro εξ ονόματος της Επιτροπής

(18 Μαρτίου 1999)

Η στήριξη του τομέα της κτηνοτροφίας στη Ναμίμπια εντάσσεται στο πλαίσιο μιας τομεακής πολιτικής, που χαράσσει και πραγματοποιεί η Ναμίμπια, κύρια στοιχεία της οποίας είναι η βιώσιμη ανάπτυξη, η διάρκεια των επενδύσεων, η διασφάλιση και επανέναρξη των δράσεων από εθνικούς πόρους και η ευαισθητοποίηση των κρατικών κτηνιατρικών υπηρεσιών. Αυτή η πολιτική έχει σαν στόχο να εγγυηθεί την αύξηση του εισοδήματος των μικρών αγροτών, την προστασία κατά των ενδημικών ασθενειών (ασθένειες των ζώων) και την εξαγωγική ικανότητα κρέατος.

Σε αυτό το πλαίσιο η Ναμίμπια έχει ωφεληθεί από το περιφερειακό πρόγραμμα "SADC -Southern African animal desease control programme" με ποσό άνω των 1,4 εκατομμυρίων [fmxeuro]. Αυτό το πρόγραμμα βρίσκεται στο στάδιο της ολοκλήρωσης. Οι κρατικές κτηνιατρικές υπηρεσίες ανέλαβαν την εφαρμογή του. Στόχος του προγράμματος είναι κυρίως η προστασία των κοπαδιών της Ναμίμπια από την περιπνευμονία των βοοειδών (CBPP) και τον αφθώδη πυρετό (FMD). Το πρόγραμμα απευθύνεται σχεδόν αποκλειστικά στους μικρούς αγρότες των κοινοτήτων που βρίσκονται βόρεια της ζώνης υγειονομικού ελέγχου. Η χρηματοδότηση καλύπτει κυρίως τη χορήγηση εμβολίων. Το πρόγραμμα παρείχε τη δυνατότητα διενέργειας μελετών για την αγορά της κτηνοτροφίας και την ανάπτυξή της στις κοινότητες του βόρειου τμήματος της χώρας, καθώς και έναρξης διαλόγου για μια εθνική πολιτική που στοχεύει στην εξεύρεση μέσων χρηματοδότησης, άμεσα ή έμμεσα, των εκστρατειών εμβολιασμού (καθιέρωση φόρων σφαγής για την κάλυψη των εξόδων).

Παρόλο που η Ναμίμπια δεν συμμετείχε αρχικά στο πρόγραμμα "Regional tsetse and trypanosomiasis programme", ενδεικτικό ποσό ύψους 200.000 [fmxeuro] της χορηγήθηκε ειδικά για αυτό το σκοπό, και έτσι η χώρα ωφελήθηκε από το περιφερειακό πρόγραμμα. Οι κρατικές κτηνιατρικές υπηρεσίες είναι αρμόδιες για την εφαρμογή του προγράμματος. Η ίδια η χώρα χρηματοδότησε το μεγαλύτερο μέρος του εξοπλισμού και των ομάδων που συμμετείχαν στις δραστηριότητες μέσα στην εθνική επικράτεια. Το έργο βρίσκεται στο στάδιο της ολοκλήρωσης και η συνέχιση των δράσεων θα χρηματοδοτηθεί από τον κρατικό προϋπολογισμό.

Το εθνικό έργο "Livestock, marketing project", ύψους 3,75 εκατομμυρίων [fmxeuro], ήταν το αντικείμενο της σύμβασης χρηματοδότησης που υπεγράφη στις 20 Δεκεμβρίου 1995. Αυτό το έργο αφορά τις κοινότητες που βρίσκονται στο βόρειο τμήμα της Ναμίμπια (βόρεια της ζώνης υγειονομικού ελέγχου) και έχει σαν γενικό στόχο να αυξήσει, σε πραγματικές τιμές, προς όφελος των μικρών αγροτών που κατοικούν σε αυτές τις κοινότητες, τα εισοδήματα που προέρχονται από την εμπορία του ζωικού κεφαλαίου τους. Το έργο, που θα εφαρμοστεί από τις κρατικές κτηνιατρικές υπηρεσίες, συνίσταται κυρίως στον εκσυγχρονισμό ή στην οικοδόμηση επτά αγροκτημάτων υγειονομικής απομόνωσης των ζώων, κατανεμημένων στα δυτικά (Kunene) και ανατολικά (Caprivi) της χώρας, κατά μήκος της ζώνης υγειονομικού ελέγχου. Οι εργασίες συνίστανται στον εκσυγχρονισμό της υπάρχουσας υποδομής, των κατοικιών και των γραφείων, της ύδρευσης και στην αγορά εξοπλισμού για κάθε μονάδα. Οι κτηνιατρικές υπηρεσίες είναι αρμόδιες για τη διαχείριση αυτών των μονάδων. Αυτό το έργο συνάδει με την πολιτική εθνικής ανάπτυξης του τομέα και συμπληρώνει τις άλλες παρεμβάσεις της Κοινότητας, στο βαθμό που μπορεί να εγγυηθεί την αύξηση των εισοδημάτων των μικρών αγροτών του βορρά; ως προς αυτό, διευκολύνει την εφαρμογή και εξασφαλίζει τη διάρκεια των προγραμμάτων αγροτικής ανάπτυξης (στήριξη των εκλαϊκευτικών υπηρεσιών, στήριξη των συνεταιρισμών, μικρά έργα). Ενισχύει τις τοπικές εκστρατείες για την καταπολέμηση των ασθενειών των ζώων, φροντίζοντας να μην εξαπλωθούν οι ενδημικές ασθένειες νότια της ζώνης υγειονομικού ελέγχου και εγγυάται την εξαγωγική ικανότητα κρέατος της χώρας τόσο προς την Κοινότητα από τις εμπορικές ζώνες (στο πλαίσιο του πρωτοκόλλου για το βόειο κρέας της Σύμβασης της Λομέ), εξασφαλίζοντας έτσι την εισροή συναλλάγματος, όσο και προς την Νότια Αφρική.